Kry Kimberley-gat kleintjies? | News24
Kry Kimberley-gat kleintjies?
Die afsigtelike gat ontsier Pelikansingel reeds vir twee weke. Foto: JANNIE HOUGH
NET toe Jeffreysbaaiers begin dink daar is 'n nuwe natuurfenomeen aan't ontwikkel, toe vind hulle uit Kimberley se groot gat is nie besig om oral kleintjies te kry nie – dis maar net ons munisipale werkers wat gate grawe om waterpype te herstel en dan vergeet om dit op te vul.
Wat die publiek graag wil weet, is eenvou-dig: wanneer so 'n gat gegrawe is en die pype herstel is, waarom neem dit so lank voor hierdie Ongeluk-wat-wat-om-te-gebeur toegegooi word? Hoe lank neem dit bekwame werkers om vas te stel of die nuwe pype ook lek voordat hulle die werk voltooi?
Behalwe vele ander jong Kimberlietjies, is die mees onlangse gat in Astonbaai reeds op Dinsdag 27 Januarie met 'n tru-grawer oopgedolwe. Die paar pale wat as waarskuwingsmiddel moet dien, het omgeval, die rooi-en-wit lint het gevorder van halfmas tot op die grond, en die afsigtelike gat ontsier Pelikansingel reeds vir 'n week.
Die publiek stel belang in presies hoe lank dit neem om so 'n projek te voltooi – vanaf die oomblik dat 'n ernstige lekkasie aangemeld is, totdat die gat gegrawe is en die pyp vervang, geanaliseer en toegegooi is. Is daar verskillende spanne – oopgrawers, pyplêers, pyp-analitici, toegooiers?
Hoe lank neem dit om te sien of 'n nuwe pyp begin lek, of is dit standaardpraktyk om so 'n gat vir 'n week of drie oop te los? En, in besonder – word daar gewag tot iemand met 'n motor in so 'n gat beland voordat daar vinniger gewerk word?